Parktown Boys’ High se skoolhoof afgedankEnock Mpianzi (13). Die Gautengse departement van onderwys het Maandag die skoolhoof van Parktown Boys’ High, Malcolm Williams, afgedank. Williams word van drie klagtes van wangedrag beskuldig ná ŉ voorval op 15 Januarie 2020 waar Enock Mpianzi (13) tydens ŉ gr. 8-kamp van die skool verdrink het. Die departement het gesê Williams het die administrasie, dissipline of doeltreffendheid van die departement onregverdigend benadeel. “Na bewering het hy, sonder vooraf toestemming, toegelaat dat die skool ŉ uitstappie na Brits onderneem vir ŉ graad 8-oriëntasiekamp,” het Steve Mabona, woordvoerder van die departement, in ŉ verklaring gesê. “Die tweede bewering is dat hy versuim het om seker te maak dat ŉ teenwoordigheidslys vir alle leerders op die uitstappie deurgaans volgehou word. Die finale bewering is dat hy die lewens van leerders in gevaar gestel het toe ŉ rits veiligheidsreëls en -regulasies verontagsaam is. Hy het versuim om seker te maak dat alle leerders, wat aan wateraktiwiteite deelneem, lewensreddersbaadjies ontvang en dit het tot die afsterwe van Enock Mpianzi gelei.” Mabona het gesê Williams is skuldig bevind op die eerste twee aanklagte, en onskuldig op die derde aanklag. “Die oorsigtelike beampte het, ná oorweging van die versagtende en verswarende omstandighede, hom daarvolgens afgedank.” Williams het nou die reg om appèl aan te teken by die LUR teen die bevindings van die oorsigtelike beampte. Maroela Media het vroeër berig Enock se liggaam is op 17 Januarie in die Krokodilrivier gevind nadat hy twee dae vantevore tydens ŉ spanbou-aktiwiteit in die rivier verdwyn het. Die leerders moes tydens die aktiwiteit vlotte bou en daarmee oor die rivier vaar. Onderwysers het egter eers die volgende dag besef Enock word vermis. Sy liggaam is sowat 3 km stroomaf gevind van waar die vlotbou-aktiwiteit plaasgevind het en Enock die laaste keer lewend gesien is. Vriende van Enock wat saam met hom op die kamp was, het ná sy dood vertel dat hulle herhaaldelik aan kamppersoneel gesê het dat hy vermis word. Hulle is egter telkemale weggewys sonder verdere ondersoek na waar Enock hom bevind.